Martin Henriksen (DF), 2008-04-03:
Vi synes fra Dansk Folkepartis side, at det er relevant at tage den her diskussion, og grunden til, at vi synes, at det er relevant at tage den her diskussion, er jo, at vi kan se, at der er nogle faresignaler, som vi som Folketing, og også ministrene, bør være opmærksomme på.
Og vi har jo i dag hørt eksempler på, at det Erasmus Mundus-program, som har kørt, har ført til, at der i enkelte tilfælde har været indført brugerbetaling på uddannelser, som der normalt ikke bør være brugerbetaling på.
Vi er så ganske godt tilfredse med, at videnskabsministeren har grebet ind over for det her, og vi bilder os selv ind, at det er på opfordring fra Dansk Folkeparti, at ministeren har gjort det, for det er selvfølgelig fuldstændig urimeligt, at uddannelser, som ikke bør være finansieret med brugerbetaling, rent faktisk har været det.
Men det er fint, at det nu bliver lukket.
Jeg vil godt sige, at jeg har stillet spørgsmål til ministeren og forskellige ordførere om, hvilke konsekvenser det skal have over for EU, såfremt EU kommer og pålægger Danmark at indføre brugerbetaling i uddannelsessystemet.
Jeg er udmærket godt klar over, at EU, som det ser ud i dag, ikke har kompetence til at gøre det, i hvert fald ikke sådan rent teknisk og rent juridisk, sådan som jeg har forstået det, men vi kan jo se, hvordan EU-samarbejdet hele tiden bevæger sig, og vi kan se, at et EU-program, et uddannelsesprogram, rent faktisk har medført brugerbetaling i Danmark.
Derfor er der jo grund til bekymring.
Fru Kirsten Brosbøl svarede bl.a. på mit spørgsmål, at der ingen grund til bekymring var, fordi et socialdemokratisk medlem af Europa-Parlamentet sådan set har sagt det samme, som der blev sagt her fra talerstolen af samtlige ordførere, der har været oppe indtil videre.
Jamen problemet er jo, at hvis den diskussion foregår nede i Europa-Parlamentet og i EU-systemet, så må det jo være, fordi de tror og bilder sig selv ind, at de har mulighed for at gribe ind i det danske uddannelsessystem, og at de har mulighed for at pålægge Danmark nogle ting, som vi herhjemme vurderer de ikke har mulighed for.
Det er jo meget fint, hvis der er et flertal i Folketinget, der siger: Vi ønsker ikke brugerbetaling indført på uddannelserne i Danmark, og vi mener ikke, at EU har kompetence til at pålægge Danmark noget som helst.
Men hvordan reagerer Folketinget?
Hvordan reagerer regeringen?
Hvordan reagerer de partier, som er EU-positive, såfremt EU kommer og pålægger Danmark at indføre brugerbetaling?
Der er spørgsmålet meget klart: Hvor langt vil man gå i forsvaret for det danske uddannelsessystem og for princippet om gratis uddannelse og for princippet om, at det er skattefinansieret og ikke brugerbetalt?
Der mener vi, at man må have nogle klare holdninger.
Der må man klart og tydeligt sige det til EU, så der slet ikke er nogen misforståelser.
Det bør være regeringens opgave, men det er også en opgave for de andre EUpartier, som er i forligskreds med regeringen på EU-området.
Her bør de appellere til, at regeringen i EU-systemet klart og tydeligt siger: De skal ikke komme og pålægge os brugerbetaling, for det er udelukkende et anliggende for Folketinget.
Og hvis EU ikke makker ret, så må det have nogle konsekvenser for EU-samarbejdet.
Men som sagt har vi forståelse for det her forslag.
Vi synes, at det er relevant at rejse diskussionen.
Hvordan stiller vi os så til forslaget?
Umiddelbart er vi enige i, at lovgivningen allerede regulerer, at der ikke må være brugerbetaling i Danmark, og så kan man spørge: Hvorfor indføre en lovgivning, der siger det, som den nuværende lovgivning allerede siger?
Men vi vil meget gerne i udvalget se, om der er mulighed for, at man kan nå til enighed om en beretning, der eksempelvis lægger vægt på, at EU selvfølgelig ikke skal komme og pålægge det danske Folketing noget som helst på uddannelsesområdet.